Аднойчы, пасля выступлення на абласным лёгкаатлетычным кросе (у той час Насця вучылася ў восьмым класе), дзяўчынцы прапанавалі паступіць у вучылішча алімпійскага рэзерву. Яна з лёгкасцю здала нарматыўныя патрабаванні па агульнай і спецыяльнай фізічнай падрыхтоўцы, прайшла паглыбленае медыцынскае даследаванне і стала навучэнкай вучылішча алімпійскага рэзерву. Шматлікія штодзённыя трэніроўкі, добрыя вынікі ў рэспубліканскіх спаборніцтвах – і ў студзені 2015 года Насцю Кацейка ўключылі ў рэзерв нацыянальнай зборнай. У чэрвені, пасля чарговых рэспубліканскіх выступленняў, дзяўчыну запрасілі да ўдзелу ў Еўрапейскім юнацкім алімпійскім фестывалі, які праходзіў у Тбілісі. Для Настассі, як і для многіх іншых спартсменаў 13 – 18 гадоў, гульні ў сталіцы Грузіі сталі першымі буйнымі Міжнароднымі стартамі. Каля чатырох тысяч юнакоў і дзяўчат з амаль пяцідзесяці краін свету з’ехаліся на фестываль, каб паказаць свае здольнасці ў дзевяці відах спорту. У лёгкаатлетычным спаборніцтве Насці ставілася задача трапіць у васьмёрку лідараў. Яна перасягнула саму сябе і прыбегла да фінішу чацвёртай, трошкі саступіўшы польскай спартсменцы.